b'\n_START_ARTICLE_\nRN Littorio (1937)\n_START_SECTION_\nPalvelus\n_START_PARAGRAPH_\nLittorio luovutettiin Regia Marinalle 6. toukokuuta 1940 Genovassa aluksen ollessa kiinnittyneen\xc3\xa4 Ansaldon tyt\xc3\xa4ryhti\xc3\xb6n Officine Allestimento Riparazione Navin laituriin. Alukselle tehtiin pieni huolto ja se aloitti 15. toukokuuta koeajot La Speziasta saapuneen RN Vegan saattamana. Koeajojen tulosten tyydytt\xc3\xa4ess\xc3\xa4 alus l\xc3\xa4hti 20. toukokuuta  La Speziaan kahden h\xc3\xa4vitt\xc3\xa4j\xc3\xa4n ja kahden lentokoneen saattamana. Seuraavien p\xc3\xa4ivien aikana alukselle asennettiin laitteistoja ja ne s\xc3\xa4\xc3\xa4dettiin._NEWLINE_Varhain aamulla 23. toukokuuta alus l\xc3\xa4hti Tarantoon RN Lancieren ja RN Corazzieren Messinaan saattamana. Messinasta aluksen saattoivat edelleen Tarantoon RN Freccia ja RN Saetta. Osasto saapui Puglian tukikohtaan 24. toukokuuta ankkuroituen Mar Grandeen. Alus muodosti sisaraluksensa RN Vittorio Veneton kanssa kontra-amiraali Carlo Bergaminin komentaman 9. viirik\xc3\xb6n, joka oli muodostettu 16.  toukokuuta osaksi 1. laivuetta._NEWLINE_Alus nimettiin 30. kes\xc3\xa4kuuta 1943 Italiaksi. Italian antauduttua alus purjehti 9. syyskuuta laivaston mukana Maltalle, jolloin siihen osui Saksan ilmavoimien lentokoneesta laukaistu radio-ohjattu liitopommi. Pommi l\xc3\xa4p\xc3\xa4isi aluksen kannen ja pohjan r\xc3\xa4j\xc3\xa4ht\xc3\xa4en meress\xc3\xa4 aiheuttaen suurta tuhoa keulassa etummaisen tornin etupuolella. Alus jatkoi matkaansa Maltalle, josta se 14. syyskuuta l\xc3\xa4hti Aleksandriaan. Alus makasi ankkurissa 5. helmikuuta 1947 saakka, jolloin se l\xc3\xa4hti Italiaan saapuen Augustaan 9. helmikuuta. Rauhansopimuksen allekirjoittamisen j\xc3\xa4lkeen alus siirrettiin sotakorvauksena Yhdysvalloille. Alus poistettiin laivastoluettelosta 1. kes\xc3\xa4kuuta 1948 ja se romutettiin La Speziassa.'